b'\n_START_ARTICLE_\nPasajul Sc\xc4\x83rilor din Sibiu\n_START_PARAGRAPH_\nPasajul Sc\xc4\x83rilor din Sibiu este un pasaj de piatr\xc4\x83 \xc8\x99i c\xc4\x83r\xc4\x83mid\xc4\x83 din ora\xc8\x99ul Sibiu, care f\xc4\x83cea leg\xc4\x83tura \xc3\xaentre Ora\xc8\x99ul de Sus \xc8\x99i Ora\xc8\x99ul de Jos. El este construit \xc3\xaen secolul al XIV-lea \xc8\x99i f\xc4\x83cea partea din cea de-a treia centur\xc4\x83 de fortifica\xc8\x9bii a ora\xc8\x99ului._NEWLINE_Incinta a III-a a ansamblului fortifica\xc8\x9biilor ora\xc8\x99ului medieval Sibiu, din care fac parte Turnuri de ap\xc4\x83rare, Turnul Dulgherilor, Turnul Olarilor, Turnul Archebuzierilor, Turn de Poart\xc4\x83 \xc8\x99i curtine edificate \xc3\xaen perioada 1357-1366, a fost inclus\xc4\x83 pe Lista monumentelor istorice din jude\xc8\x9bul Sibiu din anul 2004, av\xc3\xa2nd codul de clasificare SB-II-m-A-12010.03. Printre elementele componente ale acestei incinte se afl\xc4\x83 \xc8\x99i Pasajul Sc\xc4\x83rilor, l\xc3\xa2ng\xc4\x83 incinta bisericii evanghelice.\n_START_SECTION_\nIstoric\n_START_PARAGRAPH_\nOra\xc8\x99ul Sibiu a \xc3\xaenceput s\xc4\x83 se dezvolte dup\xc4\x83 \xc3\xaentemeierea Prepoziturii Sibiului \xc3\xaen 1191 \xc8\x99i mai ales \xc3\xaen urma diplomei lui Andrei al II-lea din 1224, prin care Sibiului i-au fost conferite o serie de drepturi \xc8\x99i privilegii de natur\xc4\x83 economic\xc4\x83 \xc8\x99i social-politic\xc4\x83. Ca urmare a dezvolt\xc4\x83rii urbane, au fost amplificate fortifica\xc8\x9biile care s-au extins \xc3\xaenspre nord-est, \xc3\xaenglob\xc3\xa2nd \xc8\x99i actuala Pia\xc8\x9b\xc4\x83 Mic\xc4\x83. _NEWLINE_Invazia t\xc4\x83tar\xc4\x83 din 1241-1242 a demonstrat c\xc4\x83 sistemele de fortifica\xc8\x9bii existente \xc3\xaen Transilvania se aflau \xc3\xaentr-un stadiu incipient \xc8\x99i nu puteau face fa\xc8\x9b\xc4\x83 asediilor. Pentru a cre\xc8\x99te capacitatea de ap\xc4\x83rare a ora\xc8\x99ului s-au construit noi centuri de ap\xc4\x83rare, fiind extinse zidurile Ora\xc8\x99ului de Sus. Unii istorici presupun c\xc4\x83 Pasajul Sc\xc4\x83rilor ar fi fost construit prin secolul al XIII-lea, dar majoritatea speciali\xc8\x99tilor cred c\xc4\x83, abia la \xc3\xaenceputul veacului al XIV-lea, primarul Marcus Pemfflinger a dispus construirea pasajului._NEWLINE_Pasajul Sc\xc4\x83rilor, cunoscut \xc8\x99i sub numele de \xe2\x80\x9cZidul cu ace\xe2\x80\x9d, a fost construit din piatr\xc4\x83 \xc8\x99i c\xc4\x83r\xc4\x83mid\xc4\x83 \xc8\x99i f\xc4\x83cea leg\xc4\x83tura \xc3\xaentre Ora\xc8\x99ul de Sus \xc8\x99i Ora\xc8\x99ul de Jos, prin dou\xc4\x83 ramifica\xc8\x9bii de sc\xc4\x83ri \xc8\x99i arcade ce \xc3\xaenconjurau zidurile cet\xc4\x83\xc8\x9bii din jurul Bisericii Evanghelice. Ora\xc8\x99ul de Sus era protejat printr-un zid de ap\xc4\x83rare, \xc3\xaen dou\xc4\x83 terase, \xc3\xaenalt de circa 10 m, sus\xc8\x9binut prin contraforturi masive ce se sprijin\xc4\x83 \xc3\xaen arcuri butante pe cl\xc4\x83dirile Ora\xc8\x99ului de Jos, multe dintre ele cu o vechime de \xc8\x99ase secole. Cele dou\xc4\x83 ziduri se \xc3\xaent\xc3\xa2lnesc \xc3\xaen partea superioar\xc4\x83 a pasajului. Pasajul se termin\xc4\x83 \xc3\xaen partea de sus, la \xc3\xaentret\xc4\x83ierea cu strada Odobescu, cu Turnul de Poart\xc4\x83 \xc8\x99i cu Prim\xc4\x83ria Veche, ast\xc4\x83zi Muzeul de Istorie din cadrul Muzeului Na\xc8\x9bional Brukenthal._NEWLINE_Pasajul a fost restaurat \xc3\xaen anul 1860 \xc8\x99i apoi \xc3\xaen 2006, c\xc3\xa2nd Prim\xc4\x83ria municipiului Sibiu a investit 3.000.000 de lei pentru consolidarea solului, refacerea zid\xc4\x83riei, respectiv a\xc8\x99ternerea pavajului pe sc\xc4\x83ri, \xc3\xaen locul pietrelor cubice. \xc3\x8en septembrie 2007, pre\xc8\x99edintele Comisiei Europene, Jos\xc3\xa9 Manuel Dur\xc3\xa3o Barroso, a vizitat Pasajul Sc\xc4\x83rilor , promi\xc8\x9b\xc3\xa2nd primarului Klaus Iohannis sprijin financiar \xc8\x99i logistic pentru conservarea monumentelor istorice ale ora\xc8\x99ului._NEWLINE_Cele patru case aflate de-a lungul acestui pasaj, la nr. 1-4, au fost construite \xc3\xaen sec. XV-XVI, modificate \xc3\xaen sec. XVIII \xc8\x99i restaurate \xc3\xaen 1860. Ele au fost \xc3\xaenscrise \xc3\xaen Lista monumentelor istorice din jude\xc8\x9bul Sibiu din anul 2004, av\xc3\xa2nd coduri de la SB-II-m-B-12169 la SB-II-m-B-12172.'